**התנועה למאבק באנטישמיות ברשת**

התנועה למאבק באנטישמיות ברשת היא עמותה ישראלית לניטור תכנים אנטישמיים וגילויי שנאה במרחב המקוון. הארגון היחיד בעולם שמנטר תוכן בשבע שפות שונות ובשש רשתות חברתיות, ובין היחידים בעולם שמנטר באתרי שאלות ותשובות ובאנציקלופדיה המקוונת "ויקיפדיה" במגוון שפות שונות.

אנו הארגון הישראלי היחיד בארגון International Network Against Cyber Hate (INACH), שמאגד תחתיו ארגונים בינלאומיים שפועלים לקידום רשת נקייה משנאה. אנו משתפים פעולה עם ארגונים ישראלים ובינלאומיים הפעילים בתחום הניטור, החינוך והמחקר של תכני שנאה במרחב המקוון ובמרחב הציבורי.

**החזון**

אנו שואפים למגר גילויי אנטישמיות, הסתה, אפליה, גזענות ושנאה במרחב המקוון ולהכשיר פעילים בארץ ובעולם להסרת תכני שנאה. זאת לאור ההבנה שהסרת תכנים יובילו לצמצום תקריות אלימות במרחב הציבורי נגד יהדות התפוצות ונגד מיעוטים בכלל. אנו שואפים להעלות את המודעות סביב אנטישמיות וגזענות בארץ ובעולם, תוך חיבור בין קבוצות גיל, קבוצות דתיות וקבוצות אתניות שונות.

**המטרות**

1. ניטור תכנים אנטישמיים ברשת במגוון שפות ורשתות חברתיות על בסיס "הגדרת העבודה לאנטישמיות" של הברית הבינלאומית לשימור זכר השואה IHRA.
2. הדרכה והכשרה של פעילים בכל רחבי העולם לניטור תכנים ברשתות חברתיות ובמרחב המקוון.
3. הרחבת הידע סביב תופעת השנאה ברשת והעלאת המודעות למאבק בגזענות ובשנאת זרים תוך קידום זכויות אדם ומיעוט.
4. חיזוק שיתוף הפעולה בין רשויות ציבוריות, ארגוני חברה אזרחית וחברות אינטרנט, בתחום מניעה, דיווח, חינוך והעלאת מודעות בנוגע לסובלנות ולשנאה ברשת.
5. הקמת מאגר מידע לתכנים אנטישמיים ופיתוחו, שיעודד פעילות בינלאומית, שיטתית, סימולטנית ויעילה להסרת תכנים אנטישמיים מהרשת.

**תחומי הפעילות**

1. **ניטור תכנים אנטישמיים ברשתות חברתיות**

עבודת **הניטור מתבצעת על סמך הגדרת העבודה לאנטישמיות של הברית הבינלאומית לשימור זכר השואה IHRA, שאושרה על ידי יותר מ-30 מדינות ברחבי העולם, ועל סמך כללי הקהילה של הרשתות החברתיות. הניטור משלב סריקה של רשתות חברתיות ודיווח על תכנים אנטישמיים, דוגמת פוסטים, תמונות וציוצים אנטישמיים.** פעילות הניטור בעמותה מתבצעת בשש רשתות חברתיות פופולריות ומובילות: פייסבוק, טוויטר, יוטיוב, אינסטגרם, OK ו-VK.

1. **מתן מידע עובדתי באתרי שאלות ותשובות כגון Yahoo Answers ו-Quora**

בעולם רווי בחדשות כזב ("פייק ניוז"), עובדות שקריות ואנטישמיות נגד העם היהודי מופצות על בסיס יומיומי באתרי שאלות ותשובות שונים. אנו מתמקדים בשני אתרים פופולריים הפועלים במגוון שפות, בהם גולשים העולם שואלים שאלות במגוון תחומים וגולשים אחרים עונים עליהן. אנו מנסחים תשובות מהימנות, עובדתיות ואמינות לשאלות בעלות אופי אנטישמי וגזעני בתחומים רלוונטיים לעם היהודי ולמדינת ישראל הקשורים בהכחשת שואה, במסורת, בתרבות ובדת היהודית והישראלית. במידת הצורך, אנחנו מדווחים על השאלה כאנטישמית על-מנת שתוסר.

1. **ויקיפדיה Wikipedia**

לעתים קרובות, התוצאה הראשונה במנוע החיפוש "גוגל" היא אתר ויקיפדיה. "האנציקלופדיה החופשית" מספקת ידע חשוב להמוני גולשים ברחבי העולם. כל אדם יכול ליצור, לערוך ולתרגם ערכים בה, ולכן ויקיפדיה הינה מוקד מקוון לגילוי אנטישמיות. אנו מנטרים ערכים בעלי אופי אנטישמי ועורכים כל תוכן אנטישמי שקרי. לצד זאת, לצורך העשרת הידע של רבים ברחבי העולם, אנחנו ערכים חדשים, מתרגמים ועורכים ערכים קיימים הקשורים בעם היהודי ובמדינת ישראל.

1. **פעילויות חינוכיות**

אנו מקיימים סדנאות מקוונת, הכשרות, הרצאות וימי עיון בפני תלמידי תיכון, סטודנטים, גמלאים וקהלים נוספים בישראל. זאת, במטרה להעלות את המודעות בכל הקשור לתכני שנאה, לניטור תכנים פוגעניים וכן לקדם ידע תיאורטי הקשור באנטישמיות בימינו ובאנטישמיות המקוונת בפרט.

1. **בניית מאגר ידע ופרסום ממצאים ודו"חות תקופתיים**

אנחנו מפרסמים דו"חות תקופתיים במגוון נושאים, ובהם אפיון מגמות שונות ברשתות חברתיות תוך דוגמאות מפורטות לתכנים שנוטרו והוסרו בהצלחה. בכך אנחנו מספקים מידע חשוב לארגונים ולעמותות, למוסדות לימוד ומכוני מחקר, למשרדי ממשלה ולכל אדם פרטי שחפץ במידע. זאת, מתוך מטרה לפעול לשיפור בחקיקה במדינות שונות כנגד אנטישמיות ושיפור במדיניות הרשתות החברתיות נגד תכני שנאה.

**הצוות**

**תומר אלדובי - מייסד ומנכ"ל**

מרצה בישראל ובעולם בנושא תכני שנאה וניטור תכנים אנטישמיים במרחב המקוון עמד בראש "התוכנית למאבק באנטישמיות ברשת". בעל תואר ראשון באומנות התיאטרון מאוניברסיטת תל אביב, שותף בהפקות תיאטרון שונות ברחבי הארץ ועיתונאי עצמאי באתר "מאקו".
בשירותו הצבאי, שירת כמנהל רשת במכללה לביטחון לאומי. כמו כן, הדריך בתנועת הנוער "יהודה הצעיר" והיה שליח הסוכנות היהודית למחנה יהודי במרכז הקהילתי היהודי JCC באלבני ניו יורק, ארצות הברית.

**ניר קפלן - מייסד ויועץ משפטי**

מנהל מחלקת הרגולציה בהתאחדות המלונות בישראל, בעל משרד עריכת דין פרטי ויועץ משפטי בהתנדבות לעמותת "תחבורה בדרך שלנו" לקידום התחבורה הציבורית בישראל. בוגר תואר ראשון במשפטים (L.L.B) ותואר ראשון נוסף בממשל (B.A.) עם התמחות במזרח תיכון מהמרכז הבין תחומי בהרצליה. בוגר שנת שירות במכינה הקדם צבאית המעורבת "עין פרת" שבכפר אדומים. שירת בחיל השריון כמפקד טנק, משרת במילואים כמפקד מחלקת פינוי פצועים בגדוד שריון.

**דריה סלומון - מנהלת פרויקטים וגיוס מתנדבים**

עלתה לישראל מברית המועצות לשעבר כשהייתה בת שנה. בעלת תואר ראשון בתקשורת ומדעי המדינה מהמכללה האקדמית ״הדסה״ בירושלים. בין השנים 2017-2018 הייתה שליחה מטעם ״הסוכנות היהודית״ ותנועת הנוער ״הבונים דרור״ בהולנד. במסגרת השליחות, ניהלה את פרויקט ״תגלית״ ופרויקטים שונים במסגרת תנועת ״הצופים״ באמסטרדם. בשירותה הצבאי שירתה כמש"קית חינוך במשטרת ישראל.

**קרלוס ביחיו - רכז ניטור תכנים**

עלה לישראל מקולומביה כשהיה בן 18. לשעבר רכז תכנית ״גדעון״ של ״מילואימניקים בחזית״ באוניברסיטת תל אביב ורכז תכנית ״האקדמיה לציונות״ של ״חזון לאומי״. בעל תואר ראשון בלימודי מזרח אסיה מאוניברסיטת בר אילן. בשירותו הצבאי שירת כמ״כ בצנחנים. בשנים האחרונות, עבד כמדריך במנהל הסטודנטים העולם וכמתרגם תכנים חינוכיים. בעברו, השתתף במספר משלחות הסברה בארצות הברית ומשלחות הומניטריות בדרום אמריקה במסגרת "לוחמים ללא גבולות".

**ד"ר גלית ורדי - ניהול ופיתוח מאגרי מידע**

מומחית לניהול ידע ותהליכי למידה באמצעות טכנולוגיות אינטרנט. בעלת תואר שני בטכנולוגיות למידה, ותואר שלישי (.Ph.D)  בנושא ניהול ידע וטכנולוגיות אינטרנט באוניברסיטת IUBL. מנהלת פורטל החינוך ומנהלת ידע באגף החינוך בעיריית הרצליה. יועצת ניהול ידע בחיל האויר. בשנת 2011 הקימה וניהלה את תחום הפדגוגיה הדיגיטלית במרכז ללימודים אקדמיים שבאור יהודה. בין השנים 1997- 2006 הייתה בשליחות מדינה (אשת שליח) בארגנטינה ובגרמניה.

**הדסה שוורץ - חברת ועד**

מרכזת בכירה של תחום עיתונות דתית בינלאומית בלשכת העיתונות הממשלתית (לע"מ). בעלת תואר ראשון בתקשורת ומדעי המדינה ותואר שני בתקשורת פוליטית מהאוניברסיטה העברית. בין השנים 2016-2018, הייתה רכזת תוכן ב"תוכנית למאבק באנטישמיות ברשת" שפעלה בהנהלת התאחדות הסטודנטים והסטודנטיות בישראל. בעברה, עסקה ביחסי ציבור ושיווק לצד ייעוץ בקמפיינים פוליטיים.

**חנה ווקנין** **- חברת ועד**

מנהלת שיווק דיגיטלי. בעלת תואר ראשון ביחסים בינלאומיים ולימודי האסלאם והמזרח התיכון. בין השנים 2017-2018, הייתה רכזת ניו-מדיה ב"תוכנית למאבק באנטישמיות ברשת" שפעלה בהנהלת התאחדות הסטודנטים והסטודנטיות בישראל. פעלה במסגרת ארגונים שונים לחשיפת התפשטות האנטישמיות והטמעתה בקרב בני נוער. בעברה, עסקה בפעילות פרלמנטרית בכנסת.

**אנה ליבורקין - חברת ועד**

אחות מוסמכת ומתאמת מחקר בבית חולים רמב"ם בחיפה. בעלת תואר ראשון בסיעוד מהמכללה האקדמית תל אביב-יפו. בין השנים 2015-2018, הייתה ראש צוות ויקיפדיה ב"תוכנית למאבק באנטישמיות ברשת".